CELEX: 62019TN0249
Language: hu
Date: 2019-04-12 00:00:00
Title: T-249/19. sz. ügy: 2019. április 12-én benyújtott kereset — Karpeta-Kovalyova kontra Bizottság

3.6.2019   
            
            
               HU
            
            
               Az Európai Unió Hivatalos Lapja
            
            
               C 187/87
            
         
      2019. április 12-én benyújtott kereset — Karpeta-Kovalyova kontra Bizottság
      (T-249/19. sz. ügy)
      (2019/C 187/94)
      Az eljárás nyelve: angol
      
         Felek
      
      
         Felperes: Marina Karpeta-Kovalyova (Woluwe Saint Pierre, Belgium) (képviselő: S. Pappas ügyvéd)
      
         Alperes: Európai Bizottság
      
         Kérelmek
      
      A felperes azt kéri, hogy a Törvényszék:
      
                  —
               
               
                  semmisítse meg mindkét megtámadott határozatot annak érdekében, hogy az Európai Bizottság vizsgálja meg újra a felperes jogállását, és biztosítsa számára a külföldi munkavégzési támogatást, a napidíjat, a beilleszkedési támogatást, a szolgálati jogviszony megkezdésekor járó utazási költségeket és a költözési költségeket;
               
            
                  —
               
               
                  kötelezze az alperest a saját költségeinek, valamint a felperes jelen eljárással kapcsolatos költségeinek viselésére.
               
            
         Jogalapok és fontosabb érvek
      
      Keresete alátámasztása érdekében a felperes két jogalapra hivatkozik.
      
                  1.
               
               
                  Az első jogalap azon alapul, hogy a Bizottság a szokásos lakóhely fogalommeghatározását illetően tévesen értelmezte a személyzeti szabályzat VII. melléklete 4. cikke (1) bekezdésének a) pontját, mivel a megtámadott határozatok figyelmen kívül hagyják a felperes házastársának diplomáciai státuszát, amely a felperes szolgálatba lépésének időpontját megelőző hat hónappal záródó ötéves érintett időszak nagy részét lefedi, és mivel az említett határozatok figyelembe vették a felperes ideiglenes szerződéseit, noha családja visszatért a származási országába.
               
            
                  2.
               
               
                  A második jogalap azon alapul, hogy a megtámadott határozatok nyilvánvaló mérlegelési hibát tartalmaznak, mivel többek között alá nem támasztott feltételezések alapján nem veszik figyelembe azon körülményeket, amelyek tagadhatatlanul és minden kétséget kizáróan bizonyítják, hogy a felperes az egész háztartását visszahelyezte Brüsszelből a származási országába.